**ກອງປະຊຸມສໍາມະນາ ແມ່ນໍ້າຂອງ-ແມ່ນໍ້າລ້ານຊ້າງ ກ່ຽວກັບການພັດທະນາ ໂດຍຊຸມຊົນເປັນເຈົ້າ**

ໃນລະຫວ່າງວັນທີ 22-23 ພະຈິກ 2019 ຜ່ານມາ ກອງທຶນຫຼຸດຜ່ອນຄວາມທຸກຍາກ (ທລຍ), ກະຊວງກະສິກໍາ ແລະ ປ່າໄມ້ ໄດ້ຈັດກອງປະຊຸມສໍາມະນາ ແມ່ນໍ້າຂອງ-ແມ່ນໍາລ້ານຊ້າງ ກ່ຽວກັບການພັດທະນາ ໂດຍຊຸມຊົນເປັນເຈົ້າ ຂຶ້ນທີ່ໂຮງແຮມແລນມາກ,ນະຄອນຫຼວງວຽງຈັນ ໂດຍໃຫ້ກຽດກ່າວເປີດຂອງທ່ານ ທອງພັດ ວົງມະນີ, ຮອງລັດຖະມົນຕີ ກະຊວງກະສິກໍາ ແລະ ປ່າໄມ້ ແລະ ໃຫ້ກຽດເປັນປະທານຮ່ວມຂອງທ່ານ Nichola Pontara,ຫົວໜ້າຫ້ອງການ ທະນາຄານໂລກ ປະຈໍາ ສປປລາວ ແລະ ບັນດາເອກອັກຄະລັດຖະທູດ ທູດກໍາປູເຈຍ ແລະ ໄທ ປະຈໍາ ສປປລາວ ແລະ ການເຂົ້າຮ່ວມຂອງຄະນະຜູ້ແທນບັນດາປະເທດ ໃນກອບການຮ່ວມມືແມ່ນໍ້າຂອງ-ແມ່ນໍ້າລ້ານຊ້າງ,ບັນດາພະນັກງານຫຼັກແຫຼງ ແລະ ວິຊາການຂອງລັດ ຂອງອົງການຈັດຕັ້ງມະຫາຊົນ, ສະຖາບັນການສຶກສາຄົ້ນຄວ້າ ແລະ ຕາງໜ້າໃຫ້ບັນດາອົງການຈັດຕັ້ງສາກົນ ທີ່ໄດ້ເຂົ້າຮ່ວມ​ທັງໝົດຫລາຍກວ່າ 100 ຄົນ.

ກອງປະຊຸມສໍາມະນາ ຂອບການຮ່ວມມື ແມ່ນໍ້າຂອງ-ແມ່ນໍ້າລ້ານຊ້າງ ກ່ຽວກັບການພັດທະນາໂດຍຊຸມຊົນເປັນເຈົ້າ ໄດ້ຈັດຂຶ້ນໃນທ່າມກາງ ບັນຍາກາດ ທີ່ ສປປ ລາວ ພວມກະກຽມ ສະເຫຼີມ ສະຫຼອງ ວັນສະຖາປະນາ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 44​ ປີ.

ກອງປະຊຸມສໍາມະນາຄັ້ງນີ້ ໄດ້ເປັນເວທີສໍາຄັນ ເພື່ອສົ່ງເສີມຄວາມເຂົ້າອົກເຂົ້າໃຈອັນດີ ແລະ ແລກປ່ຽນ ບົດຮຽນປະສົບປະການ ແນ່ໃສ່ເພີ່ມທະວີ ການຮ່ວມມືກັນ ໃນດ້ານການພັດທະນາ ໂດຍຊຸມຊົນເປັນເຈົ້າ ທີ່ເປັນວິທີການ ພັດທະນາຊົນນະບົດ ແລະ ລຶບລ້າງຄວາມທຸກຍາກ ຢ່າງໜຶ່ງ ທີ່ໄດ້ຮັບຜົນດີ.

ທ່ານ ທອງພັດ ວົງມະນີ, ຮອງລັດຖະມົນຕີ ກະຊວງກະສິກໍາ ແລະ ປ່າໄມ້ ໄດ້ກ່າວວ່າ: “ລັດຖະບານ ສປປລາວ ໄດ້ຕັ້ງໜ້າສົ່ງເສີມ ຂະບວນການພັດທະນາ ໂດຍຊຸມຊົນເປັນເຈົ້າ ດ້ວຍຫຼາຍຮູບແບບວິທີການ ໂດຍສະເພາະແມ່ນ ການຈັດຕັ້ງປະຕິບັດ ກອງທຶນຫຼຸດຜ່ອນຄວາມທຸກຍາກ ທີ່ເລີ່ມມາຕັ້ງແຕ່ປີ 2002 ໃນຖານະທີເປັນເຄື່ອງມືໜຶ່ງຂອງລັດຖະບານ ພາຍໃຕ້ການສະໜັບສະໜູນ ຂອງທະນາຄານໂລກ ແລະ ຄູ່ຮ່ວມໃຫ້ທຶນ ແນ່ໃສ່ເພື່ອແກ້ໄຂ ແລະ ລຶບລ້າງຄວາມທຸກຍາກ ໃຫ້ໄດ້ໂດຍພື້ນຖານ ໃນປີ 2020 ໂດຍເນັ້ນໃສ່ ການສ້າງໂຄງລ່າງພື້ນຖານ ແລະ ສິ່ງອໍານວຍຄວາມສະດວກຊົນນະບົດ ຄຽງຄູ່ໄປກັບການສ້າງຄວາມເຂັ້ມແຂງ ໃຫ້ແກ່ຮາກຖານຊຸມຊົນ ເປັນຕົ້ນຕໍ”.

“ການພັດທະນາໂດຍຊຸມຊົນເປັນເຈົ້າບໍ່ແມ່ນເປັນໂຄງການ ແຕ່ມັນເປັນຂະບວນການ ພັດທະນາດ້ານການເມືອງແນວຄິດ ເສດຖະກິດສັງຄົມ ທີ່ເລີ່ມແຕ່ຮາກຖານຂຶ້ນມາ, ເນື້ອແທ້ກໍ່ແມ່ນເປັນການຈັດຕັ້ງຜັນຂະຫຍາຍ ນະໂຍບາຍ 3 ສ້າງຄື: ສ້າງແຂວງເປັນຫົວໜ່ວຍຍຸດທະສາດ ສ້າງເມືອງເປັນຫົວໜ່ວຍເຂັ້ມແຂງຮອບດ້ານ ສ້າງບ້ານເປັນຫົວໜ່ວຍພັດທະນາ”.

ທ່ານ ທອງພັດ ວົງມະນີ ໄດ້ກ່າວຕື່ມວ່າ: “ຫຼັກການການພັດທະນາ ໂດຍຊຸມຊົນເປັນເຈົ້າ ທີ່ຈັດຕັ້ງປະຕິບັດ ຢູ່ໃນກອງທຶນຫຼຸດຜ່ອນຄວາມທຸກຍາກ ລວມມີ ຄວາມງ່າຍດາຍ ຂອງໂຄງການ, ການລົງທຶນ ທີ່ຄຸ້ມຄ່າໃຫ້ບູລິມະສິດ ແກ່ຜູ້ທຸກຍາກ ສົ່ງເສີມການເຂົ້າຮ່ວມຂອງຊຸມຊົນ ເຮັດຢ່າງມີຄວາມຮັບຜິດຊອບ ແລະ ຮັບປະກັນປະສິດທິຜົນ. ອີງໃສ່ຫຼັກການຄືດັ່ງກ່າວມານີ້ ໃນການຈັດຕັ້ງປະຕິບັດໂຄງການ ຈຶ່ງມອບໃຫ້ຮາກຖານຊຸມຊົນເອງ ເປັນຜູ້ຕັດສິນໃຈ ວ່າຈະນໍາໃຊ້ຊັບພະຍາກອນ ເຂົ້າໃນການພັດທະນາບ້ານຂອງຕົນ ໃນດ້ານໃດ ແລະ ຄຸ້ມຄອງ ຈັດຕັ້ງປະຕິບັດ ບົວລະບັດຮັກສານໍາໃຊ້ໂຄງການເອົາເອງ. ຢາກເຮັດໄດ້ຄືແນວນັ້ນ ຈຶ່ງໄດ້ມີການຈັດຕັ້ງການຝຶກອົບຮົມ ຊຸກຍູ້ຊ່ວຍເຫຼືອ ເພື່ອເຮັດໃຫ້ສະມາຊິກຂອງຮາກຖານຊຸມຊົນ ລວມທັງແມ່ຍິງ ແລະ ປະຊາຊົນບັນດາເຜົ່າ ໄດ້ເຂົ້າຮ່ວມການພັດທະນາດັ່ງກ່າວນີ້ ຢ່າງເຕັມສ່ວນ ໃນຕະຫຼອດໄລຍະ 16 ປີຜ່ານມາ ກວມເອົາບ້ານທຸກຍາກ ຫຼາຍກວ່າ 2 ພັນບ້ານ ຢູ່ບັນດາເມືອງທຸກຍາກ ທີ່ມີຜູ້ໄດ້ຮັບຜົນປະໂຫຍດ ປະມານ 30% ຂອງພົນລະເມືອງ ໃນທົ່ວປະເທດ ໂດຍສະເພາະແມ່ນຜູ້ທຸກຍາກທີ່ສຸດ. ປະກອບສ່ວນເຮັດໃຫ້ປະເທດເຮົາບັນລຸເປົ້າໝາຍສະຫັດສະວັດ ຂອງການພັດທະນາ ສ້າງພື້ນຖານອັນດີ ໃຫ້ແກ່ການແກ້ໄຂຄວາມທຸກຍາກ ແລະ ສ້າງບ້ານພັດທະນາ.

ພາຍໃຕ້ເງື່ອນໄຂຂອງ SDG ສປປ ລາວ ຍັງໄດ້ຖືເອົາສືບຕໍ່ໃຫ້ບູລິມະສິດ ຕໍ່ການແກ້ໄຂຄວາມທຸກຍາກ ເຊິ່ງພວມຢູ່ໃນໄລຍະ ກ້າວໄປສູ່ການແກ້ໄຂຄວາມທຸກຍາກ ທີ່ເນັ້ນໃສ່ຄຸນນະພາບ ແລະ ຄວາມຍືນຍົງ. ປະຈຸບັນນີ້ ສປປ ລາວ ພວມຮ່າງແຜນພັດທະນາເສດຖະກິດສັງຄົມ ຄັ້ງທີ 9 ທີ່ວາງເປົ້າໝາຍສູ້ຊົນ ໃຫ້ຫຼຸດພົ້ນອອກຈາກສະຖານະພາບ ປະເທດດ້ອຍພັດທະນາ ກ່າວໄປເປັນປະເທດທີ່ມີລາຍຮັບປານກາງຂັ້ນສູງ ຕິດພັນກັບການພັດທະນາ ສີຂຽວ ແລະ ຍືນຍົງ ແຕ່ນີ້ຫາປີ 2030.

ເພື່ອຜັນຂະຫຍາຍທິດທາງດັ່ງກ່າວ ລັດຖະບານກໍ່ໄດ້ອອກດໍາລັດເລກທີ 348 ວ່າດ້ວຍມາດຕະຖານພົ້ນທຸກ ແລະ ພັດທະນາ,​ ຂໍ້ຕົກລົງເລກທີ 65/ນຍ ວ່າດ້ວຍການກໍານົດຈຸດສຸມ ບູລິມະສິດ ການພັດທະນາ ເຊິ່ງກາຍເປັນທັງທິດຊີ້ນໍາ ແລະ ເປັນຕົວຊີ້ບອກ ໃຫ້ແກ່ການພັດທະນາຊົນນະບົດ ລຶບລ້າງຄວາມທຸກຍາກ ອີງໃສ່ບັນຫາດັ່ງກ່າວນັ້ນ ຂົງເຂດທີ່ພວກເຮົາຈະຕ້ອງໄດ້ສຸມໃສ່ ໃນຕໍ່ໜ້ານີ້ ລວມມີການສຶກສາ ການຝຶກອົບຮົມ ຍົກລະດັບສີມືແຮງງານ ການສ້າງລາຍຮັບໃຫ້ຄອບຄົວ ສົ່ງເສີມການເຂົ້າເຖິງການບໍລິການ ທີ່ມີຄຸນນະພາບ, ການສົ່ງເສີມດ້ານເຕັກນິກ ເຕັກໂນໂລຊີ ເພື່ອພັດທະນາຕອງໂສ້ ຄຸນຄ່າຜະລິດຕະພັນກະສິກໍາ ລົງທຶນໃສ່ການເພີ່ມຜະລິດຕະພາບ, ການຈັດສັນພູມລຳເນົາ, ການຄຸ້ມຄອງຄວາມສ່ຽງໄພພິບັດ, ການສ້າງຄວາມເຂັ້ມແຂງໃຫ້ແກ່ຮາກຖານທ້ອງຖິ່ນ, ການເຂົ້າເຖິງສິນເຊືອ ແລະ ຕະຫຼາດ ກອງທຶນຄໍ້າປະກັນຄວາມສ່ຽງ, ການສ້າງວຽກເຮັດງານທໍາ ແລະ ສົ່ງເສີມວິສາຫະກິດຊົນນະບົດ ໂດຍສະເພາະແມ່ນ ຈຸລະວິສາຫະກິດຂະໜາດກາງ ຂະໜາດນ້ອຍ ໂດຍສະເພາະແມ່ນ ໃນຂະແໜ່ງກະສິກໍາປ່າໄມ້, ການປະມົງ ແລະ ຫັດຖະກໍາ. ນອກຈາກນັ້ນ ກໍ່ຍັງຕ້ອງໄດ້ເພີ່ມການ ປົກປ້ອງທາງດ້ານສັງຄົມ ສໍາລັບຜູ້ທຸກຍາກ ແລະ ການປົກປັກຮັກສາສິ່ງແວດລ້ອມນໍາອີກ.

ໃນການຈັດຕັ້ງປະຕິບັດ ບັນດາກິດຈະກໍາດັ່ງກ່າວນີ້ ວິທີການພັດທະນາໂດຍຊຸມຊົນເປັນເຈົ້ານັບມື້ ນັບມີບົດບາດສໍາຄັນສູງ ໃນການພັດທະນາຊົນນະບົດ ລຶບລ້າງຄວາມທຸກຍາກຢູ່ປະເທດເຮົາ ດ້ວຍການເພີ່ມກໍາລັງແຮງ ໃຫ້ໂຄງການຂະໜາດໃຫຍ່ຂອງລັດຖະບານ ແລະ ຄູ່ຮ່ວມພັດທະນາພັດທະນາ ກໍ່ຄືຜູ້ປະກອບການ ທີໄດ້ລົງທຶນໃສ່ໃນຊົນນະບົດ”.

ຕະຫຼອດໄລຍະ 2 ວັນ ຜ່ານມາ ໃນການສໍາມະນາໃນເທື່ອນີ້ນັ້ນ ສປປ ລາວ ສາມາດເກັບກ່ຽວບົດຮຽນຫຼາຍຢ່າງຈາກບັນດາປະເທດໃນກອບການຮ່ວມມືແມ່ນໍ້າຂອງ-ແມ່ນໍ້າລ້ານຊ້າງ ແລະ ຜູ້ເຂົ້າຮ່ວມພາຍໃນປະເທດ ແລະ ຈະໄດ້ນໍາເອົາບົດຮຽນດັ່ງກ່າວເຂົ້າຮ່າງແຜນຍຸດທະສາດໃນການພັດທະນາຊົນນະບົດ ແລະ ລຶບລ້າງຄວາມທຸກຍາກແຫ່ງຊາດ 2030”.